## Odluka Ustavnog suda Republike Hrvatske broj:U-IIIA-2822/2005 od 13. travnja 2006.

### NN 53/2006 (15.5.2006.), Odluka Ustavnog suda Republike Hrvatske broj:U-IIIA-2822/2005 od 13. travnja 2006.

# USTAVNI SUD REPUBLIKE HRVATSKE

**1300**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi B. V. iz Z., na sjednici održanoj 13.
travnja 2006. godine, jed­noglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmeti­ma koji se vode
pred tim sudom pod poslovnim brojem: P-4296/05 u najkraćem mogućem roku, ali ne
duljem od dvanaest (12) mjese­ci, računajući od prvog idućeg dana nakon objave
ove odluke u »Narod­nim novinama«, a nakon toga dužan je donijeti odluku u
postupku koji se pred tim sudom vodi pod poslovnim brojem: O-4202/03 (raniji
broj: O-7057/91) u najkraćem mogućem roku, ali ne duljem od šest mjeseci od
pravomoćnosti odluke donijete u tom parničnom postupku.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe B. V. iz Z., G. 15, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon) podnijela je dana 28. lipnja
2005. godine ustavnu tužbu radi duljine dva ovršna postupka.

ČINJENICE VAŽNE ZA USTAVNOSUDSKI POSTUPAK

2. Dana 3. siječnja 1987. godine na Općinskom sudu u Zagrebu zaprimljen je
prijedlog za provedbu ostavinskog postupka iza pokojne Š. T.
Do 5. studenoga 1997. godine jedna od nasljednica upućena je u parnicu.
Nakon okončanja parničnog postupka, ročište je održano 16. listopada 2000., 26.
lipnja 2001., te 25. travnja, 12. lipnja i 11. listopada 2002. godine.
Rješenjem od 22. siječnja 2003. godine jedan od nasljednika upućen je na
parnicu, a ostavinski postupak je prekinut do okončanja te parnice. Međutim,
nasljednik je odustao od pokretanja parnice, te je ročište održano 15. studenoga
2004., 13. siječnja i 14. ožujka 2005. godine.
U međuvremenu je pokrenut ostavinski postupak iza pokojnog M. T.
Rješenjem od 5. travnja 2005. godine u tom postupku je određen prekid jer je
jedna od nasljednica upućena na parnicu.
Ova dva ostavinska spisa priklopljena su na parnični spis broj: P-4296/05, u
kojem su stranke B. V., kao tužiteljica i I. T., kao tuženik. Ostavinski
predmeti iza pokojnih Š. T. i M. T., se neće rješavati dok se pravomoćno ne
okonča parnica.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ostavinski postupak započeo je 3. siječnja 1987. godine pred Općinskim sudom u
Zagrebu.
Međutim, duljina postupka ne uzima se u obzir od tog dana već od 5. studenoga
1997. godine kada je stupio na snagu Zakon o potvrđivanju Konvencije za zaštitu
ljudskih prava i temeljnih sloboda i Protokola, broj 1., 4., 6., 7. i 11. uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak,
u daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči i pravo na suđenje u razumnom roku.
Ustavna tužba podnesena je 28. lipnja 2005. godine, a do tog dana sudski
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno osamnaest (18)
godina, pet (5) mjeseci i dvadeset i pet (25) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak je
trajao sedam (7) godina, sedam (7) mjeseci i dvadeset i tri (23) dana.

4.2. POSTUPANJE NADLEŽNOG SUDA

Ustavni sud je utvrdio da se u razmatranom, pravno relevantnom razdoblju,
postupak vodio pred Općinskim sudom u Zagrebu u trajanju duljem od devetnaest
godina.

4.3. PONAŠANJE PODNOSITELJICA USTAVNE TUŽBE(STRANKE U OSTAVINSKOM POSTUPKU)

Ocjena je Ustavnog suda da podnositeljica nije doprinijela duljini trajanja
postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud je utvrdio da se u razmatranom, pravno relevantnom razdoblju,
predmet čitavo vrijeme vodi pred sudom prvog stupnja, te da postupak ukupno
traje dulje od devetnaest godina. Imajući u vidu sve navedene okolnosti, Ustavni
sud je utvrdio da je dugim trajanjem ostavinskog postupka podnositeljici
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njenim pravima ili obvezama, koje je zajamčeno člankom
29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkas­nije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

USTAVNI SUD REPUBLIKE HRVATSKE

Broj: U-IIIA-2822/2005
Zagreb, 13. travnja 2006.

Predsjednik Vijeća
**dr. sc. Željko Potočnja**k, v. r.

Odluka, NN 53/2006-1300
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)